《题李白泰山观日出图》
元代·段辅

岱宗郁郁天下雄，谪仙落落人中龙。兹山兹人乃相从，气夺真中愁丰隆。

玉堂一任云雾封，长啸飞渡秦皇松。夜呼日出沧海东，再为斯世开鸿濛。

钧天帝君深九重，醉舞踏碎青芙蓉。天孙玉女为敛容，却视五岳秋毫同。

长鲸一去不复逢，乾坤万里号秋虫。当年咳唾留绝峰，至今树石生春风。

我欲追之杳无踪，不意邂逅会此中，屋梁落月依然空。

作者简介：辅字德辅，克己之孙。以文行选应奉翰林，三为御史，遍历陕西、江南及中台。以司业教国子生，判太常礼仪院，寻升吏部侍郎。